“ดาวโจนส์” บวกต่อกว่า 100 จุด หลังคลายกังวลวิกฤตแบงก์
“ดาวโจนส์” บวกต่อกว่า 100 จุด หลังคลายกังวลวิกฤตภาคธนาคาร ด้านนักลงทุนจับตาดัชนี PCE ในวันพรุ่งนี้ ซึ่งเป็นมาตรวัดเงินเฟ้อที่เฟดให้ความสำคัญ 
“ดาวโจนส์” บวกต่อกว่า 100 จุด หลังคลายกังวลวิกฤตภาคธนาคาร-นักลงทุนจับตาดัชนี PCE ในวันพรุ่งนี้
30 มี.ค. 2566

ผู้สื่อข่าวรายงานว่า วันนี้(30 มี.ค.66) ดัชนีดาวโจนส์พุ่งขึ้นกว่า 100 จุด โดยตลาดหุ้นวอลล์สตรีทดีดตัวขึ้นต่อเนื่องจากวานนี้ ขณะที่นักลงทุนคลายความกังวลต่อวิกฤตในภาคธนาคารสหรัฐ โดย ณ เวลา 20.37 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 32,874.88 จุด บวก 157.28 จุด หรือ 0.48%
โดยหุ้นกลุ่มธนาคารต่างดีดตัวขึ้นในวันนี้ ส่วนราคาหุ้นอาลีบาบา กรุ๊ป โฮลดิ้ง ที่จดทะเบียนในตลาดหุ้นนิวยอร์กดีดตัวเป็นวันที่ 3 ขานรับการปรับโครงสร้างครั้งใหญ่
ดัชนี CBOE Volatility Index (VIX) ซึ่งเป็นมาตรวัดความวิตกของนักลงทุนในตลาดหุ้นสหรัฐ ปรับตัวลงสู่ระดับ 18.96 ในวันนี้ ขณะที่นักลงทุนคลายความกังวลเกี่ยวกับวิกฤตในภาคธนาคารของสหรัฐ
ดัชนี VIX พุ่งแตะระดับ 30 ในช่วงกลางเดือนมี.ค. ใกล้ระดับสูงสุดนับตั้งแต่ปี 2565 ท่ามกลางความกังวลเกี่ยวกับการล่มสลายของซิลิคอน วัลเลย์ แบงก์ (Silicon Valley Bank) หรือ SVB โดยหากดัชนีดีดตัวเหนือระดับ 30 จะบ่งชี้ว่าตลาดหุ้นมีความเสี่ยง และมีความผันผวนสูง
กระทรวงพาณิชย์สหรัฐเปิดเผยตัวเลขประมาณการครั้งที่ 3 สำหรับผลิตภัณฑ์มวลรวมภายในประเทศ (GDP) ประจำไตรมาส 4/2565 ในวันนี้ โดยระบุว่า เศรษฐกิจสหรัฐขยายตัว 2.6% ในไตรมาสดังกล่าว ต่ำกว่าตัวเลขประมาณการครั้งที่ 1 และ 2 ซึ่งระบุว่ามีการขยายตัว 2.9% และ 2.7% ตามลำดับ
ทั้งนี้ เศรษฐกิจสหรัฐหดตัว 1.6% ในไตรมาส 1/2565 และ 0.6% ในไตรมาส 2 ซึ่งทำให้สหรัฐเข้าสู่ภาวะถดถอยทางเทคนิค ก่อนที่จะมีการขยายตัว 3.2% ในไตรมาส 3 นอกจากนี้ เศรษฐกิจสหรัฐขยายตัว 2.1% ในปี 2565 หลังจากพุ่งแตะระดับ 5.9% ในปี 2564
กระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกเพิ่มขึ้น 7,000 ราย สู่ระดับ 198,000 รายในสัปดาห์ที่แล้ว ซึ่งเป็นระดับสูงสุดในรอบ 3 สัปดาห์ และสูงกว่าที่นักวิเคราะห์คาดการณ์ที่ระดับ 195,000 ราย
อย่างไรก็ดี ตัวเลขผู้ยื่นขอสวัสดิการว่างงานดังกล่าวยังคงต่ำกว่าระดับ 200,000 ราย ขณะเดียวกัน กระทรวงแรงงานสหรัฐรายงานว่า จำนวนชาวอเมริกันที่ยังคงขอรับสวัสดิการว่างงานต่อเนื่อง เพิ่มขึ้น 4,000 ราย สู่ระดับ 1.689 ล้านราย
ด้านนักลงทุนจับตาดัชนีราคาการใช้จ่ายเพื่อการบริโภคส่วนบุคคล (PCE) ในวันพรุ่งนี้ ซึ่งเป็นมาตรวัดเงินเฟ้อที่เฟดให้ความสำคัญ โดยสามารถตรวจจับการเปลี่ยนแปลงในพฤติกรรมของผู้บริโภค และครอบคลุมราคาสินค้าและบริการในวงกว้างมากกว่าข้อมูลดัชนีราคาผู้บริโภค (CPI)